南郊大禮慶成詩五首 有事于南郊
作者：蘇頌
朝代：宋

paragraphs: 惟皇繼天，宅位三禩。
靈德及遠，嘉生茂遂。
仲冬月良，一陽氣至。
上將告成，禮嚴肆類。
自廟徂郊，萬靈拱衛。
天收宿雰，日麗佳氣。
月逾既望，再登午陛。
對越蒼祗，配以太帝。
奠玉酌匏，升烟燎幣。
志盡虔恭，備成熙事。
玉輿旋衡，歡聲沸渭。
皇專乃誠，下蒙厥惠。